Les Fables du très-ancien Ésope (trad. Corrozet)/Du regnard et du corbeau
# Les Fables du très-ancien Ésope (trad. Corrozet)/Du regnard et du corbeau

ÉsopeDu regnard et du corbeauTraduction par Gilles Corrozet. Les Fables du tres-ancien Esope, Librairie des bibliophiles, 1882 (p. 27-28).◄  De l’aigle et de la corneilleDu lyon, du porc, du taureau et de l’asne  ►collectionDu regnard et du corbeauÉsopeGilles CorrozetLibrairie des bibliophiles1882ParisCDu regnard et du corbeauEsope trad Corrozet.djvuEsope trad Corrozet.djvu/1127-28 

Ne croire la louange des flateurs.

Flateurs sont tousjours bien venus

Vers ceulx qui ayment leur louange :

Mais, quand la fortune se change,

Ilz sont pour ennemys tenus.

DU REGNARD ET DU CORBEAU. Fable XI.

Ung noir Corbeau dessus ung arbre estoit

Et en son bec ung fromaige portoit

Qu’il avoit pris ; ung Regnard, d’adventure,

Passoit par là qui cherchoit sa pasture,

Et, en voyant le Corbeau et sa proye,

La convoita, puis s’arreste en la voye,

Et, en louant fainctement le Corbeau,

Dict : « Mon amy, que ton plumaige est beau !

J'apperçoy bien à ceste heure que non

Est vray le bruict et le commun renom :

Car chascun dict que noir est ton plumaige,

Mais il est blanc, voire blanc d’avantaige

Que neige n’est, ne le laict, ne les cignes.

J’en recognois bien maintenant les signes.

Sy donc avec tes plumes tu avois

Le chant plaisant et delectable voix,

Certes, amy, je te jure ma foy

Que tu serois sur tous oyseaulx le roy. »

Lors le Corbeau, esmeu de gloire vaine,

Ouvre le bec, et de chanter prend peine,

Et le fromaige alors chet promptement.

Regnard le prend, et fuyt soubdainement.

Le Corbeau crie en se voyant deceu :

« Je suis trompé, je l’ay bien apperceu,

Et cognois bien qu’on ne doit jamais croire

À ung flateur qui donne vaine gloire. » :

